ing nagari Dêmak. Ingkang ningali sami wêlas sadåyå, utawi prikancanipun tamtåmå inggih sami anangisi sadåyå, Radèn Djåkå Tingkir sangêt ênggènipun kaduwung ing solahipun kang sampun kêlampahan, sartå sangêt ing wirangipun aningali têtiyang ing Dêmak, sariranipun marlêsu, ciptanipun rêmên yèn tumuntênå amanggih pêjah, lampahipun ngidul ngétan anjog ing wånå agêng, botên kantênan kang dipun jujug, sabab saking sangêt bingunging manahipun. Kacariyos ênggènipun wontên satêngahing wånå, sartå lumampah ing sapurug-purug ngantos gangsal wulan. Kålå samantên lampahipun dumugi ing wånå Jati Têngah tanah rêdi Kêndhêng, wontên ing ngriku kêpêthuk kalihan Ki Agêng Butuh, Ki Agêng kagèt sartå ngandikå,